A Christmas Celebration of Hope

**A Christmas Celebration of Hope** (), Բի Բի Քինգի երեսունիններորդ ստուդիական ալբոմը, որը թողարկվել է 2001 թվականին, սուրբծննդյան ալբոմ։ Միացյալ Նահանգներում ալբոմը Billboard 200-ում զբաղեցրել է 151-րդ հորիզոնականը, գլխավորել է *Billboard Top Blues Albums* չարտը և հասել 21-րդ հորիզոնականին «Տոների լավագույն ալբոմներ» չարտում։ Այս ալբոմով Բի Բի Քինգը 2003 թվականին արժանացել է երկու Գրեմմի մրցանակի՝ ճանաչվելով «Լավագույն ավանդական բլյուզ ալբոմ», իսկ «Auld Lang Syne» երգը Բի Բի Քինգին բերել է «Լավագույն փոփ գործիքային կատարում» մրցանակ։

## Ալբոմի մասին
Ալբոմը ձայնագրվել է 2001 թվականի հունիսին Լուիզիանա նահանգի Լաֆայետ քաղաքում, Dockside Recording Studios ստուդիայում՝ Բի Բի Քինգի շրջագայող խմբի հետ և Nashville String Machine-ի մասնակցությամբ երեք երգերում։ Սա երաժշտի սուրբծննդյան առաջին ալբոմն է իր 50-ամյա կարիերայի ընթացքում: Նա նշել է. «Առաջին լսումից հետո անհնար էր չմտածել, թե ինչու է այդքան երկար տևել»։

Բի Բի Քինգն ասել է. «Ես վաղուց եմ երազել Սուրբծննդյան երաժշտության ալբոմ թողարկելու մասին։ Ուրախ եմ նաև, որ  այս ալբոմը նվիրել եմ City of Hope-ին՝ ի աջակցություն նրանց անխոնջ աշխատանքի՝ հույս և ապաքինում բերելու աշխարհի բոլոր այն մարդկանց, ովքեր տառապում են կյանքին սպառնացող հիվանդություններով»։

մինի|Բի Բի Քինգ, 2006
Նշվում  է, որ Բի Բի Քինգը ալբոմի համար ընտրել է բավականին ինքնատիպ նյութ՝ խուսափելով հայտնի երգերից․ «Մոռացեք այնպիսի հիթերի մասին, ինչպիսիք են՝ «Jingle Bells»-ը, «Silent Night»-ը կամ նույնիսկ «Deck the Halls»-ը։ Դրա փոխարեն Քինգը կիրառում է իր յուրահատուկ բլյուզ ոճը այնպիսի ոչ այնքան հայտնի հիթերի վրա, ինչպիսիք են՝ «Back Door Santa»-ն, «Christmas In Heaven»-ը, «Blue Decorations»-ը և «Merry Christmas Baby»-ն։ Rolling Stone-ը գրել է, որ «Ձանձրալի դասականներին պարզապես վերամշակելու փոխարեն, բլյուզի վարպետը ընտրել է այնպիսի անհայտ երգեր, ինչպիսիք են՝ «Blues Decorations»-ը և «To Someone That I Love»-ը, դրանք ծածկել լաքի նոր շերտով և զարդարել սուրբծննդյան գլխարկով»։ 

Քավերներից բացի, Բի Բի Քինգը ալբոմում ներառել է իր երկու երգերը՝ «Christmas Celebration»-ը, որն առաջին անգամ ձայնագրվել է 1960 թվականին և «Christmas Love»-ը, որը գրվել է հատուկ ալբոմի համար: Ալբոմի երեք երգերը գործիքային են, բնօրինակ «Christmas Love»-ը և երկու երգ, որոնք Բի Բի Քինգը ընտրել է կատարել առանց վոկալի՝ «I’ll Be Home for Christmas»-ը (ներկայացնելով այն «որպես անհրապույր  ջազային գործիքային ստեղծագործություն») և «Auld Lang Syne»-ը (որը մեկնաբանը արդարացի է համարել, քանի որ ժողովրդական ստեղծագործությունն ի սկզբանե տեքստ չի ունեցել): 

Մեկնաբանները հատկապես գովաբանում են «Back Door Santa» երգը․ «Քլարենս Քարթերի հագեցած սուրբծննդյան «Back Door Santa» դասականը ստացել է փողային գործիքներով հագեցած մշակում» Բի Բի Քինգի կողմից։ Բլյուզի ավագ գուրուն ունեցել է իր մոգական ներգործությունը», «Լավագույն կոմպոզիցիան դա Քինգի մեկնաբանությունն էր Քլարենս Քարթերի «Back Door Santa»երգի վերաբերյալ, որը նույնիսկ այս պերճաշուք միջավայրում պահպանել է իր հանդուգն գրավչությունը»: Նշվում է նաև, որ  «Merry Christmas Baby»-ն չի զիջում Լուի Արմսթրոնգին, իսկ կիթառային սոլոները հիանալի լրացում են։ Բի Բին այս երգում ունի հիանալի վիբրատո», որը հնարավորություն է «տալիս Բի Բի-ին գոռալ և մռնչալ բլյուզով, իսկ Թոնին վարպետորեն է կատարում դաշնամուրային նոտաները այնպիսի գործիքավորմամբ, որը Լյուսիլին հնարավորություն է տալիս միանալ իր դերերգով»:

Այս ալբոմով Բի Բի Քինգը արժանացել է Գրեմմի մրցանակի՝ «Լավագույն ավանդական բլյուզ ալբոմ» անվանակարգում։ Պրոդյուսեր Մայքլ Այբենը և միքսինգի ինժեներ Ջոն Հոլբրուքը Քինգի հետ միասին հաղթել են «Լավագույն փոփ գործիքային կատարում» անվանակարգում՝ «Auld Lang Syne» երգի կատարմամբ։
MCA Records-ը ալբոմից ստացված ողջ շահույթը նվիրաբերել է City of Hope-ին՝ կենսաբժշկական հետազոտությունների բժշկական կենտրոնին, որը իրականացնում է լուրջ հիվանդություններով տառապող մարդկանց բուժումներ։

Ալբոմը թողարկվել է սեղմասկավառակով։ 2003 թվականին ալբոմը վերաթողարկվել է ԱՄՆ-ում և Կանադայում՝ որպես «Բի Բի Քինգի լավագույն ստեղծագործություն»՝ որպես «20th Century Masters The Christmas Collection» շարքի մաս և որպես «Սուրբծննդյան հավաքածու»։ 2015 թվականին այն վերաթողարկվել է իր սկզբնական անվանումով Ճապոնիայում։ 

Ալբոմի վերաբերյալ արձագանքները հիմնականում դրական են եղել․

«Մարդ, որին մեզանից շատերը ճանաչում են որպես մեծագույն կենդանի բլյուզ կիթառահար, բլյուզի և R&B սուրբծննդյան ստանդարտների այս փութաջանությամբ կազմված հավաքածուն լցրել է այնպիսի կայտառությամբ և նրբագեղությամբ, որը բնորոշ է նրա աշխատանքների մեծ մասին վերջին հիսունհինգ տարիների ընթացքում»։

«Բի Բիի այս երգերի վրա թողած հետքի մեջ կա ինչ-որ յուրահատուկ բան՝ նրա ձայնի համոզմունքը, ալբոմի ընթացքում նրա արտահայտած անհատականությունը, Լյուսիլի արևոտ տոնը  և երբ այս ամենը համակցվում է նրա շրջագայող խմբի խաղային նվագակցության հետ, արդյունքը դառնում է սուրբծննդյան բլյուզի գլուխգործոց, որը աննկատ գրավում է լսողին»։

Եղել են նաև քննադատական ակնարկներ․
«Սա, հավանաբար, Քինգի առաջին ալբոմը չէ, որը դուք կհանեք դարակից, ոչ էլ առաջին R&B ալբոմը, որը կլսեք սուրբծննդյան շրջանում, բայց տոնական շրջանում կարող է լինել ավելի վատը»։

«Առաջին Սուրբ Ծննդյան ալբոմը կորցնում է իր փայլը խաղային «Back Door Santa»-ից կարճ ժամանակ անց, որն իսկապես արթնացնում է բլյուզ/մելանխոլիկ տրամադրություն։ Կարծես Սանտան ընկնում է ձեր տանիքից»։

## Երգերի ցանկ

## Ձայնագրության մասնակիցներ
* Բի Բի Քինգ - վոկալ, կիթառ
*  Լեոն Ուորեն - կիթառ
*  Ջեյմս Թոնի - ստեղնաշարային գործիքներ
*  Մայք Դոստեր - բաս կիթառ
*  Սթենլի Աբերնաթի - շեփոր
*  Ջեյմս Բոլդեն - դիրիժոր, շեփոր
*  Մելվին Ջեքսոն - սաքսոֆոն
*  Թոնի Քոլեման - դափ
*  Քալեպ Էմֆրի - հարվածային գործիքներ
*  The Nashville String Machine - լարային գործիքներ

## Թողարկում
*  Մայքլ Այբեն - պրոդյուսեր
*  Ֆլոյդ Լիբերման - գործադիր պրոդյուսեր
*  Ջեյ Բարթոն – հնչյունային ռեժիսոր
*  Էնթոնի Դեյգլ - հնչյունային ռեժիսոր
*  Ջոշիա Գլաք - հնչյունային ռեժիսոր, միքսինգ
*  Հասկի Հոսկուլդս - հնչյունային ռեժիսոր
*  Ջոն Հոլբրուք - միքսինգ
*  Սթիվեն Մարկուսեն - մասթերինգ

## Ծանոթագրություններ

Կատեգորիա:2001 ալբոմներ
Կատեգորիա:Բի Բի Քինգի ալբոմներ